อิเล็กทรอนิกส์ ใช้ลดเวลางาน รับมือถ้าวิกฤต
โพสต์ทูเดย์ &#8212; ผู้ประกอบการกลุ่มอิเล็กทรอนิกส์พร้อมปรับตัวรับวิกฤต โดยส่วนใหญ่ใช้วิธีลดทำงานล่วงเวลา และลดกำลังการผลิต
21 ก.ย. 2552

โพสต์ทูเดย์ — ผู้ประกอบการกลุ่มอิเล็กทรอนิกส์พร้อมปรับตัวรับวิกฤต โดยส่วนใหญ่ใช้วิธีลดทำงานล่วงเวลา และลดกำลังการผลิต
นายอาทิตย์ วุฒิคะโร ผู้อำนวยการสำนักงานเศรษฐกิจอุตสาหกรรม (สศอ.) เปิดเผยผลการสำรวจความคิดเห็นเกี่ยวกับความพร้อมของผู้ประกอบการกว่า 200 บริษัท ในกลุ่มอุตสาหกรรมอิเล็กทรอนิกส์ว่า การปรับตัวของธุรกิจเพื่อรับมือกับปัญหา ผู้ประกอบการส่วนใหญ่ประมาณ 31.67% ปรับตัวโดยลดเวลาทำงานล่วงเวลาของพนักงาน รองลงมาคือลดกำลังการผลิตลงคิดเป็น 29.05% และเลือกลดค่าใช้จ่ายในการดำเนินงานคิดเป็น 11.43% อีก 7.62% เลือกลดจำนวนพนักงาน และที่เหลือเลือกวิธีการปรับตัวโดยหาช่องทางการขยายตลาดเพิ่มมากขึ้น
ขณะที่ความสามารถรับมือกับปัญหาวิกฤตเศรษฐกิจ ผู้ประกอบการ 65% รับมือได้ในระดับปานกลาง20% มีความพร้อมมาก เนื่องจากมีการบริหารจัดการที่มีประสิทธิภาพ มีโครงสร้างบริษัทที่แข็งแรง มีการเตรียมแผนรับมือวิกฤตเศรษฐกิจ ส่วนอีก 10% มีความพร้อมน้อย เพราะขาดความสามารถในการแข่งขัน
ด้านการเปลี่ยนแปลงมูลค่าผลิตผู้ประกอบการ 86.8% คาดมูลค่าผลิตปี 2552 จะลดจากปี 2551 เนื่องจากคำสั่งซื้อลดลง อีก 9.64% มองว่ามูลค่าผลิตปี 2552 จะไม่ต่างจากปี 2551 เนื่องจากยังคงมีคำสั่งซื้อเข้ามาต่อเนื่องและผู้ประกอบการจำนวน 3.55% คิดว่ามูลค่าการผลิตจะเพิ่มขึ้น เพราะสินค้าบางชนิดยังมียอดขายในระดับสูงอยู่
ทั้งนี้ เพื่อประเมินความพร้อมของผู้ประกอบการจากปัญหาวิกฤติเศรษฐกิจโลก ที่ส่งผลให้มีปัญหาการหดตัวด้านการส่งออกและการผลิต ตลอดจนขีดความสามารถในการจ้างงานในภาคอุตสาหกรรมลดลง ซึ่งอุตสาหกรรมเครื่องใช้ไฟฟ้าและอิเล็กทรอนิกส์มีการจ้างแรงงานในอัตราที่สูง และจะนำข้อมูลไปพัฒนาอุตสาหกรรมในอนาคต
“แม้ว่าภาคอุตสาหกรรมโดยเฉพาะกลุ่มอุตสาหกรรมเครื่องใช้ไฟฟ้าและอิเล็กทรอนิกส์จะได้รับผลกระทบจากวิกฤติเศรษฐกิจโดยตรง แต่นับว่าผู้ประกอบการส่วนใหญ่มีความพร้อมและมีการปรับตัวเพื่อรับมือกับปัญหาต่างๆ อาทิ การใช้แผนปรับลดเวลาการทำงานล่วงเวลาของพนักงาน การวางแผนในการลดกำลังการผลิต การวางแผนลดค่าใช้จ่ายในการดำเนินงาน การลดเวลาทำงานของพนักงาน การลดจำนวนพนักงาน การขยายช่องทางการทำตลาด ไปจนถึงการปรับลดเงินเดือนพนักงาน เป็นต้น” นายอาทิตย์ กล่าว 
นายอาทิตย์ กล่าวว่า ผู้ประกอบการได้เสนอให้ภาครัฐมีนโยบายกระตุ้นเศรษฐกิจ การบริโภค และการส่งออกให้มากขึ้น ตลอดจนสร้างเสถียรภาพทางการเมืองที่ชัดเจน เพื่อเพิ่มความเชื่อมั่นต่อผู้บริโภคและนักลงทุน อีกทั้งยังต้องการมาตรการลดภาษีต่างๆ เช่น ภาษีนำเข้าวัตถุดิบ ภาษีมูลค่าเพิ่ม และภาษีน้ำมัน การช่วยเหลือด้านแรงงานและการพัฒนาทักษะด้านแรงงาน มาตรการในการลดอัตราดอกเบี้ย การดูแลด้านอัตราแลกเปลี่ยนให้มีเสถียรภาพ รวมทั้งมาตรการในการส่งเสริมการลงทุนอย่างต่อเนื่อง 
สำหรับทิศทางดัชนีผลผลิตอุตสาหกรรมเครื่องใช้ไฟฟ้าและอิเล็กทรอนิกส์พบว่ามีแนวโน้มปรับตัวดีขึ้นกว่าในช่วงต้นปี เนื่องจากได้มีคำสั่งซื้อกลับเข้ามามากขึ้น เป็นผลมาจากการฟื้นตัวทางเศรษฐกิจในประเทศคู่ค้า เช่น จีน ยุโรป ญี่ปุ่น โดยค่าดัชนีเฉลี่ยของอุตสาหกรรมเครื่องใช้ไฟฟ้าและอิเล็กทรอนิกส์ ในเดือนก.ค. 2552 อยู่ที่ 280.55 ลดลง 3.84% เมื่อเทียบกับช่วงเดียวกันของปีก่อน แต่คาดว่าในไตรมาสสุดท้ายของปี 2552 ตัวเลขดัชนีการผลิตจะปรับตัวเป็นบวกอย่างแน่นอน